《已酉闰八月二十一日出南城游岘山壁间读东坡》
宋代·王洋

水晶宫名凡几区，此州绝景天下无。
寒溪十里出明镜，峭壁千仞涵清虚。
平一邱壑胸次间，长情自恨无时闲。
干戈逐我出乡曲，散浪却不拘尘寰。
往时足健轻追逐，吴会山川看未足。
行来伺值积雨馀，万叠峰峦发新绿。
溪山长好人长闲，不信此州翻地轴。
流落须论塞上翁，高唱惭无郢中曲。
千年陵谷我迁变，高名长在唯称贤。
岘山上下碑在否，见说父老犹潸然。
襄阳但记羊叔子，霅上风流亦如此。
壁间谁记万瓦诗，欢息前贤泪如洗。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。